Document ID: 31998D0566

Tarybos Sprendimas
1998 m. liepos 20 d.
dėl Susitarimo dėl abipusio pripažinimo tarp Europos bendrijos ir Kanados sudarymo
(1998/566/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 113 straipsnį kartu su 228 straipsnio 2 dalies pirmu sakiniu ir 228 straipsnio 3 dalies pirma pastraipa bei 228 straipsnio ketvirta dalimi,
atsižvelgdama į Komisijos pasiūlymą,
kadangi derybomis susitarta dėl Susitarimo dėl abipusio pripažinimo tarp Europos bendrijos ir Kanados, pasirašant jį 1998 m. gegužės 14 d. Londone, ir jis turėtų būti patvirtintas,
kadangi šiuo Susitarimu įsteigtam Jungtiniam komitetui buvo priskirtos tam tikros užduotys, visų pirma, suteikiant įgaliojimus iš dalies keisti tam tikrus sektorių priedų aspektus;
kadangi turėtų būti nustatyta atitinkama vidinė tvarka, kuri užtikrintų tinkamą Susitarimo veikimą, ir kadangi Komisijai reikia perduoti įgaliojimus atlikti kai kuriuos Susitarimo pakeitimus ir priimti tam tikrus sprendimus dėl Susitarimo įgyvendinimo,
NUSPRENDĖ:
1 straipsnis
Bendrijos vardu patvirtinamas Susitarimas dėl abipusio pripažinimo tarp Europos bendrijos ir Kanados bei jo priedai.
Susitarimo ir priedų tekstai pridedami prie šio sprendimo.
2 straipsnis
Tarybos pirmininkas Bendrijos vardu perduoda Susitarimo XIX straipsnyje nurodytą notą.
3 straipsnis
1. Komisija, padedama specialiojo Tarybos skiriamo komiteto, atstovauja Bendriją jungtiniame komitete, įsteigtame pagal Susitarimo XI ir XII straipsnius, ir pagal sektorių priedus į įsteigtuose jungtinėse sektorių grupėse. Komisija, pasikonsultavusi su specialiuoju komitetu, teikia paskyrimus, keičiasi informacija bei pateikia prašymus dėl patvirtinimo, nurodytus Susitarimo IX ir X straipsniuose, XI straipsnio 3 dalies c ir e punktuose, XII straipsnio 2 dalies b punkte bei XIII straipsnyje ir lygiavertėse jo sektorių priedų nuostatose.
2. Poziciją, kurią Bendrija turi užimti jungtiniame komitete ar jungtinėse sektorių grupėse dėl sektorių priedų pakeitimų (Susitarimo XI straipsnio 3 dalies a punktas ir XI straipsnio 4 dalis) ir atitikimo patvirtinimo pagal Susitarimo VIII straipsnį ir XI straipsnio 4 dalies c punktą nustato Komisija, pasikonsultavusi su šio straipsnio 1 dalyje nurodytu specialiuoju komitetu.
3. Visais kitais atvejais poziciją, kurią Bendrija turi užimti jungtiniame komitete ar jungtinėse sektorių grupėse, kvalifikuota balsų dauguma nustato Taryba, remdamasi Komisijos pasiūlymu. Tokia pati tvarka galioja ir sprendimams, kuriuos Bendrija priima vadovaudamasi Susitarimo XV straipsnio 3 dalimi ir XIX straipsnio 4 dalimi.
Priimta Briuselyje, 1998 m. liepos 20 d.

Labels: 18
15
5